ডিঙিত অত্যন্ত বিষ আৰু মুখমণ্ডলত যথেষ্ট উৎকণ্ঠাৰ প্রতিফলন থকা মহিলাগৰাকীৰ লগত অহা ল’ৰাজনে ক’লে– ‘কালি ৰাতি ভাত খাওঁতে মাৰ ডিঙিত মাংসৰ হাড় লাগিল৷ ওচৰৰ মানুহ এজনে কল জাৰি দিলে৷ চাৰিটা ভীমকল খুৱালোঁ৷ হাড়ডাল তললৈ গ’লগৈ, কিন্তু বিষটোহে কমা নাই৷ একো গিলিবই পৰা নাই, পানী অকণমান গিলিবলৈকো মাৰ বৰ কষ্ট হৈছে. . . ৷’ যথাস্থানত বহুৱাই ৰোগীক পৰীক্ষা কৰিলোঁ৷ নাই, আমি পৰীক্ষা কৰি দেখা পাব পৰা অংশত হাড়ডাল নাই৷ মই অনুমান কৰিলোঁ, হাড়ডাল নিশ্চয় খাদ্যনলীৰ ওপৰ অংশত ক’ৰবাত লাগি আছে৷ মাক-পুতেক দুয়োৰে জৰা-ফুকাত অটল বিশ্বাস,– সেইবাবে জাৰি দিয়াৰ ফলত হাড় গৈ পেট পালেগৈ বুলি তেওঁলোকে দৃঢ়ভাৱে ধৰি লৈছে৷